b'\n_START_ARTICLE_\nRoman I. Bolgarski\n_START_SECTION_\n\xc5\xbdivljenjepis\n_START_PARAGRAPH_\nRoman (morda tudi Roman-Simeon) je bil drugi \xc5\xbeive\xc4\x8di sin carja Petra I. Bolgarskega in njegovo \xc5\xbeene Marije (pred tem Irene) Lekapene, vnukinje bizantinskega cesarja Romana I. Lekapena. Rojen je bil verjetno leta 929 in je s svojo materjo in starej\xc5\xa1imi brati \xc5\xbee kmalu po letu 931 obiskal Konstantinopel._NEWLINE_O njegovem \xc5\xbeivljenju do leta 968 ni ni\xc4\x8d znanega. Tega leta se je pridru\xc5\xbeil starej\xc5\xa1emu bratu Borisu na poti v Konstantinopel, kjer naj bi se z Bizantinci pogajala o sklenitvi miru med cesarstvoma. Med pogajanji sta bila brata verjetno \xc4\x8dastna talca na bizantinskem dvoru. Po o\xc4\x8detovem odstopu leta 969 se je Boris vrnil v Bolgarijo in zavladal kot Boris II.. Roman je bil morda razgla\xc5\xa1en za njegovega socesarja, vendar za to ni jasnega dokaza._NEWLINE_Romana je v Bolgariji verjetno doletela enaka usoda kot brata Borisa, ki je postal prva figura v rokah kneza Svjatoslava I. Kijevskega in nato bizantinskega cesarja Ivana I. Cimiska. Po zmagi slednjega leta 971 so Romana in Borisovo dru\xc5\xbeino odpeljali v Konstantinopel in ga zato, da bi bolgarska dinastija izumrla, kastrirali.  Boris II. je imel domnevno samo h\xc4\x8derke in bil zato brez mo\xc5\xa1kega naslednika in nenevaren. Boris in Roman sta ostala v bizantinskem ujetni\xc5\xa1tvu v cesarski pala\xc4\x8di do Borisove smrti leta 977. _NEWLINE_V tem \xc4\x8dasu so vdori bratov Komitopuli na bizantinsko ozemlje v Makedoniji prisilili bizantinske stratege na delitev poveljstva na \xc5\xa1e neosvojenih bolgarskih posestih na zahodu Bolgarije. Borisu in Romanu so leta 977 omogo\xc4\x8dili pobeg v Bolgarijo. Borisa je imela obmejna sta\xc5\xbea zaradi bizantinske oprave za sovra\xc5\xbenika in ga ubila, Romanu pa se je uspelo identificirati. Takoj so ga priznali za svojega carja, \xc4\x8deprav je bil kot evnuh neprimeren vladar._NEWLINE_Roman je ve\xc4\x8dino svojih voja\xc5\xa1kih zadol\xc5\xbeitev prepustil Samuelu, najmlaj\xc5\xa1emu iz dinastije Komitopuli, sam pa se je posvetil cerkvenim zadevam, podobno kot njegov o\xc4\x8de Peter proti koncu svojega \xc5\xbeivljenja. Leta 991 so ga Bizantinci med enim od svojih napadov na Bolgarijo ujel in ga imel v ujetni\xc5\xa1tvu do njegove smrti leta 997. Naslov bolgarskega carja je dobil Samuel. Tak\xc5\xa1en razvoj dogodkov je povzet po verodostojnem arabskem zgodovinarju Jahji Antio\xc5\xa1kem._NEWLINE_Opis bizantinskega letopisca Ivana Skilice je druga\xc4\x8den. Skilica poro\xc4\x8da, da se je Baziliju II. leta 1004 vdal skopski guverner Roman Simeon, katerega so morda pomotoma zamenjali s cesarjem Romanom. Roman Simeon je dobil naslov patricija (gr\xc5\xa1ko patrikios) in bil imenovan za voja\xc5\xa1kega guvernerja (stratega) Abido\xc5\xa1ke teme.'